सड़क चौड़ीकरण की जांच शुरू, एक जगह 6 इंच कम मिली मुरुम की लेयर
महाराणा प्रताप चौक से नेहरू चौक तक किए जा रहे सड़क चौड़ीकरण की जांच शुरू हो गई है। सोमवार को नगरीय प्रशासन विभाग के अफसर ने सोनू ट्रेडर्स के सामने गड्ढे खोदकर मुरुम का सैंपल लिया है। बताते हैं कि यहां पर मुरुम की लेयर 6 इंच कम मिली है। सवाल यह उठता है कि यदि एक जगह पर मुरुम की लेयर इतनी कम मिली है तो 1600 मीटर में कितनी गड़बड़ी की गई होगी। इसका जवाब देने के बजाय निगम आयुक्त रानू साहू कहती हैं कि टेस्ट रिपोर्ट आने के बाद इस बारे में बात करेंगे। इस दौरान कांग्रेस के पार्षद तैय्यब हुसैन की मांग पर नगरीय प्रशासन के अफसर ने तीन जगहों पर खुदाई कर सैंपल लिए।
दैनिक भास्कर ने अपने 27 दिसंबर के अंक में सड़क चौड़ीकरण में की जा रही गड़बड़ी को लेकर प्रमुखता से खबर प्रकाशित की थी। इससे निगम प्रशासन में हड़कंप मचा हुआ है। रविवार को मेयर किशोर राय ने सड़क चौड़ीकरण का निरीक्षण किया था। इस दौरान उन्होंने कहा था कि जरूरत पड़ी ताे चौड़ीकरण की खुदाई कराकर जांच कराएंगे। सोमवार को सड़क निर्माण की जांच करने नगरीय प्रशासन विभाग के अधिकारी पीएन साहू पहुंचे। इससे पहले ही मौके पर निगम की ओर से सहायक अभियंता प्रवीण शुक्ला और ठेकेदार लल्लन तिवारी मौजूद थे। शाम करीब 4.30 बजे कांग्रेस पार्षद दल से नेता प्रतिपक्ष शेख नजीरुद्दीन, पार्षद हुसैन, शहजादी कुरैशी, शैलेंद्र जायसवाल और अन्य मौके पर पहुंचे। इसके थोड़ी ही देर बाद नगरीय प्रशासन विभाग के अधिकारी साहू व अन्य भी पहुंचे। श्रीराम ग्लास के पास खुदाई में मटेरियल मापदंड के अनुसार मिली।
दूसरी जगह भी खुदाई कर सैंपल लिए गए।
महाराणा प्रताप चाैक के पास सड़क चौड़ीकरण की खुदाई कर जांच करते नगरीय प्रशासन विभाग के अफसर और साथ में पार्षद दल।
भेजी जाएगी रिपोर्ट
हमने तीन जगहों पर खुदाई कर सैंपल लिए हैं। एक जगह से चार, शेष दो जगहों से तीन-तीन सैंपल लिए गए हैं। जिन्हें टेस्टिंग के लिए दूसरी जगह भेजा जाएगा। वहां से रिपोर्ट आते ही नगर निगम को सौंप दी जाएगी।’’ -पीएन साहू, अधिकारी, नगरीय प्रशासन
मटेरियल मापदंड से कम नहीं
तीन जगहों पर खुदाई कर सैंपल लिए गए हैं, कहीं भी मुरुम कम नहीं है। छह इंच मुरुम कम हुई, यह कैसे कह सकते हैं आप। यह तो टेस्ट में आ जाएगा, सांच को आंच क्या। दरअसल, जिस ओर पाइप लाइन है, उस जगह में लेयर कम ज्यादा तो होती ही है। खुदाई में सबके सामने 55 की जगह 60 सेंटीमीटर डब्ल्यूएमएम व जीएसबी निकली है। पूरे 1600 मीटर की खुदाई तो नहीं की जा सकती।’’ -लल्लन तिवारी, ठेकेदार, आनंदी बिल्डर्स
गिट्टी और मुरुम कम पाई गई
महाराणा प्रताप चौक से नेहरू चौक तक के मार्ग में हो रहे सड़क चौड़ीकरण में आसपास के दुकानदारों ने गुणवत्ताहीन काम होने की शिकायत की थी, जिसके बाद जांच कराने की मांग की गई। नगरीय प्रशासन की टीम द्वारा लिए गए सैंपल में गिट्टी और मुरुम मापदंडों से कम पाई गई है। फिलिंग भी सही नहीं की गई है।’’ -शेख नजीरुद्दीन, नेता प्रतिपक्ष, कांंग्रेस पार्षद दल
सोनू ट्रेडर्स के पास लेयर कम, पार्षदों ने नापी
महाराणा प्रताप चौक के पास सोनू ट्रेडर्स के सामने बीच की लेयर कम निकली। इस बीच पार्षद दल ने भी लेयर की नाप की और मुरुम की गुणवत्ता पर भी सवाल उठाए। बहरहाल, पहले जगह पर खुदाई से चार सैंपल और दूसरी जगह पर हुई खुदाई में तीन सैंपल लिए गए हैं। इसके बाद जेपी वर्मा कॉलेज के पास खुदाई कर सैंपल लिया गया। नगरीय प्रशासन विभाग के अधिकारी का कहना है कि सैंपल की जांच के बाद रिपोर्ट नगर निगम को सौंप दी जाएगी।
डब्ल्यूएमएम और मुरुम की गुणवत्ता का परीक्षण
टेस्टिंग में डब्ल्यूएमएम की गुणवत्ता का परीक्षण होना है। इसमें जीरो एमएम से 40 एमएम गिट्टी में कितनी मिक्सिंग की गई है, इसका टेस्ट किया जाएगा। जिस तरह 20 सीबीआर से कम मुरुम डालने की बात कही जा रही थी, उसका भी परीक्षण किया जाएगा।
कांग्रेस पार्षद दल सैंपल को भेजेगा गवर्नमेंट कॉलेज
नगरीय प्रशासन विभाग के साथ कांग्रेस पार्षद दल ने भी उन तीन जगहों से सैंपल लिए हैं। ये सैंपल कांग्रेस पार्षद दल गवर्नमेंट इंजीनियरिंग कॉलेज भेजेगा, जहां इसकी जांच कराई जाएगी। मौके पर कांग्रेस पार्षद दल ने ये सैंपल अलग-अलग बोरियों में इकट्ठे किए।
महाराणा प्रताप से नेहरू चौक तक सड़क चौड़ीकरण में क्या-क्या हुअा?
नगरीय प्रशासन विभाग ने सैंपल लिए हैं। अब टेस्ट रिपोर्ट मिलने के बाद पता चलेगा।
काम आगे जारी रहेगा या काम रोक देंगे?
शिकायत गुणवत्ता को लेकर है, इसकी जांच चल रही है।
मतलब काम आगे जारी रहेगा?
टेस्ट रिपोर्ट आने के बाद निर्णय होगा।
एक से अधिक जगहों पर खुदाई के बाद आगे भी खुदाई करवाएंगे?
यह सही नहीं है। एक से अधिक जगहों पर खुदाई नहीं करवानी थी।
एक जगह पर मुरुम की लेयर कम है?
अभी नहीं कह सकते, टेस्ट रिपोर्ट आने दीजिए, तब गुणवत्ता पर बात होगी।
पार्षद का आरोप है कि उन्हें इस्टीमेंट नहीं दिखाया गया?
तकनीकी चीजें विशेषज्ञ व अधिकृत व्यक्ति को ही दिखाई जाएंगी।
रानू साहू, आयुक्त, नगर निगम
एक से अधिक जगह पर खुदाई गलत
नगरीय प्रशासन विभाग के अधिकारियों ने लिए तीन जगहों से सैंपल


bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva mag_Deva hin_Deva unk unk